《上何著作晋之》
宋代·林光朝

曾向东南识大名，几年怀想浙涛声。
众人欲杀定谁惜，与世不谐空自清。
浩气养成天地小，宦情都付羽毛轻。
三山依约诛茅日，头白归来笑李生。

作者简介：（1114—1178）宋兴化军莆田人，字谦之，号艾轩。孝宗隆兴元年进士。通《六经》，从学者众，南渡后以伊、洛之学倡行东南者，自光朝始。累官国子司业兼太子侍读，出为广西提点刑狱，移广东，曾率郡兵击败入境之茶民军。召为国子祭酒，除中书舍人。后出知婺州，引疾提举兴国宫。卒谥文节。有《艾轩集》。